[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.2.2008

COM(2008) 97 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Σχέδιο δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Σχέδιο δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

1. Η Επιτροπή δίνει ύψιστη προτεραιότητα στην άσκηση των αρμοδιοτήτων της για την εκτέλεση του προϋπολογισμού σύμφωνα με το άρθρο 274 της Συνθήκης ΕΚ. Τον Ιανουάριο του 2005 όρισε ως στρατηγικό στόχο την επιδίωξη της θετικής δήλωσης αξιοπιστίας (DAS) από το Ευρωπαϊκό Ελεγκτικό Συνέδριο («Συνέδριο») και τον Ιανουάριο 2006 ενέκρινε σχέδιο δράσης για ένα ολοκληρωμένο πλαίσιο εσωτερικού ελέγχου με σκοπό την επίτευξη προόδου ως προς τον εν λόγω στόχο. Τα συμπεράσματα του Συνεδρίου για το 2006 επισημαίνουν ότι το ποσοστό του κοινοτικού προϋπολογισμού που υπόκειται σε θετική αξιοπιστία αυξάνεται. Ωστόσο, το Συνέδριο επίσης διαπίστωσε ότι ο τομέας των διαρθρωτικών ενεργειών δεν έχει σημειώσει βελτίωση. Πρόκειται για έναν τομέα που υπόκειται σε επιμερισμένη διαχείριση από την Επιτροπή και τα κράτη μέλη.

Οι διαρθρωτικές ενέργειες αντιπροσωπεύουν μία από τις βασικές πολιτικές της Ένωσης. Συμβολίζουν την κεντρική θέση που κατέχει η αλληλεγγύη μεταξύ των αξιών της Ένωσης. Προωθούν την οικονομική ανάπτυξη και την κοινωνική συνοχή, δίνοντας ώθηση στην ευημερία στην Ένωση συνολικά. Η νέα περίοδος προγραμματισμού έδειξε πώς μπορούν να προσαρμοστούν οι ενέργειες στις νέες απαιτήσεις της στρατηγικής της Λισσαβώνας για την ανάπτυξη και τις θέσεις απασχόλησης. Συνεπώς, είναι ουσιώδες να αξιοποιηθούν οι πόροι για τις διαρθρωτικές ενέργειες με τον καλύτερο δυνατό τρόπο, καθώς και να εφαρμόζονται αυστηρά οι αρχές της χρηστής δημοσιονομικής διαχείρισης.

2. Σύμφωνα με το άρθρο 53β) του δημοσιονομικού κανονισμού[1], τα κράτη μέλη έχουν την κύρια ευθύνη να λαμβάνουν όλα τα απαιτούμενα μέτρα ώστε να εξασφαλίζεται η χρήση των πόρων σύμφωνα με τους εφαρμοστέους κανόνες και τις αρχές, καθώς και να προστατεύουν τα οικονομικά συμφέροντα των Κοινοτήτων.

Συγκεκριμένα, απαιτείται να θεσπίσουν ένα αποτελεσματικό και αποδοτικό σύστημα εσωτερικών ελέγχων σύμφωνα με τις διατάξεις του άρθρου 28α) του δημοσιονομικού κανονισμού. Επιπλέον, η τομεακή νομοθεσία καθιστά τα κράτη μέλη αρμόδια για την πρόληψη, τον εντοπισμό και τη διόρθωση παρατυπιών, και καθορίζει λεπτομερείς απαιτήσεις για τα συστήματα διαχείρισης και ελέγχου.

Οι αρμοδιότητες της Επιτροπής ως προς τον κοινοτικό προϋπολογισμό δεν περιορίζονται στις δαπάνες στο πλαίσιο της άμεσης αρμοδιότητάς της. Πρέπει επίσης να εξακριβώνει ότι τα κράτη μέλη εκτελούν σωστά τα καθήκοντα που έχουν αναλάβει. Στις περιπτώσεις που καταλήγει ότι αυτό δεν ισχύει, πρέπει να ανατρέχει στους διαθέσιμους μηχανισμούς για την αναστολή των πληρωμών και την εφαρμογή των δημοσιονομικών διορθώσεων.

3. Στο πλαίσιο της ετήσιας έκθεσής του για το 2006, το Ευρωπαϊκό Ελεγκτικό Συνέδριο, κατέληξε στα ακόλουθα:

- διαπιστώθηκε υψηλό επίπεδο σφαλμάτων στις δαπάνες που δηλώθηκαν από τα κράτη μέλη και επί των οποίων έγιναν επιστροφές από την Επιτροπή το 2006·

- τα συστήματα διαχείρισης και ελέγχου των κρατών μελών κρίνονται αναποτελεσματικά ή περιορισμένης αποτελεσματικότητας· και

- τα συστήματα της Επιτροπής για τον περιορισμό των εν λόγω ανεπαρκειών είναι μόνον περιορισμένης αποτελεσματικότητας.

4. Κατά τα τελευταία πέντε έτη, η Επιτροπή έχει θεσπίσει σειρά μέτρων με στόχο την αναβάθμιση του εποπτικού της ρόλου για τις διαρθρωτικές ενέργειες. Τα μέτρα που ελήφθησαν περιλαμβάνουν τα ακόλουθα:

- αύξηση του αριθμού και επέκταση της κάλυψης των λογιστικών ελέγχων, σε ποσοστό 61% των δαπανών των προγραμμάτων για το ΕΤΠΑ και 83% για το ΕΚΤ, καθώς και κατάρτιση κοινού εγγράφου στρατηγικής για τους λογιστικούς ελέγχους κάθε έτος από το 2005·

- εφαρμογή των διαδικασιών του «σχεδίου δράσης» για την παρακολούθηση των διορθωτικών ενεργειών σχετικά με τις συστημικές αδυναμίες και την εκτέλεση των δημοσιονομικών διορθώσεων από τα κράτη μέλη·

- αναστολή των ενδιάμεσων πληρωμών και

- θέσπιση των αποφάσεων για τις δημοσιονομικές διορθώσεις.

Ωστόσο, τα πορίσματα του Συνεδρίου επισημαίνουν ότι τα εν λόγω μέτρα δεν κρίνονται μέχρι στιγμής αποτελεσματικά ώστε να έχουν μετρήσιμο αντίκτυπο στην αξιοπιστία της πιστοποίησης των δαπανών από τα κράτη μέλη στην Επιτροπή. Το Συνέδριο εξακολούθησε να διαπιστώνει υψηλά ποσοστά σφάλματος σε σχέση με τις δαπάνες σε επίπεδο έργου και ανεπάρκειας των συστημάτων, ιδίως στο πρώτο επίπεδο ελέγχου στα κράτη μέλη.

5. Ορισμένα από τα σφάλματα που εντόπισε το Συνέδριο μπορούν να διορθωθούν με ανακτήσεις και άλλα μέτρα που λαμβάνονται σε μεταγενέστερα στάδια κατά τη διάρκεια της εφαρμογής του προγράμματος ή του έργου ή κατά το κλείσιμο. Η Επιτροπή ενισχύει τις ενέργειές της για την εξασφάλιση αξιόπιστων πληροφοριών από τα κράτη μέλη σε σχέση με τις δημοσιονομικές διορθώσεις και τις ανακτήσεις. Είναι προετοιμασμένη να προβεί όχι μόνο σε αναστολές πληρωμών, αλλά και σε άλλα μέτρα όπως η διαδικασία για παράβαση, εφόσον δεν επιτυγχάνεται πρόοδος. Ωστόσο, η εφαρμογή ανακτήσεων δεν μειώνει τη σημασία των ελέγχων εκ των προτέρων στα κράτη μέλη. Γι’ αυτόν το λόγο, η Επιτροπή επίσης συνεργάζεται με τα κράτη μέλη με σκοπό τη βελτίωση των αρχικών ελέγχων σε εθνικό επίπεδο. Είναι, πράγματι, απαράδεκτο να υπάρχει τόσο υψηλό επίπεδο σφαλμάτων για τις ενδιάμεσες επιστροφές, όπως επισημαίνει το Συνέδριο.

6. Η Επιτροπή έχει λάβει επίσης μέτρα για την αξιοποίηση των διδαγμάτων από τη δημοσιονομική διαχείριση των διαρθρωτικών ενεργειών που προηγούνται της περιόδου προγραμματισμού 2007-2013. Συμπεριλαμβάνονται ενισχυμένες διευθετήσεις ελέγχου και λογιστικού ελέγχου στη νέα νομοθεσία, ουσιαστικές προσπάθειες για την παροχή καθοδήγησης στις εθνικές αρχές και ενέργειες για την εξασφάλιση ότι η θέσπιση των συστημάτων για τα νέα προγράμματα συμμορφώνεται πλήρως με τις απαιτήσεις εσωτερικού ελέγχου. Έτσι θα δημιουργηθεί μια πιο αξιόπιστη βάση για την εξασφάλιση της αποτελεσματικότητας των εθνικών συστημάτων.

7. Ενώ δρομολογούνται όλες οι εν λόγω νέες διευθετήσεις, η Επιτροπή είναι αποφασισμένη να συνεχίσει τις προσπάθειές της ώστε να εξασφαλίσει τη νομιμότητα και την κανονικότητα των υπολειπόμενων πληρωμών έως το κλείσιμο των προγραμμάτων 2000-06 το 2010. Η διαδικασία κλεισίματος των προγραμμάτων πρέπει να παράσχει εξασφαλίσεις για τη νομιμότητα και την κανονικότητα των δαπανών για ολόκληρη την περίοδο.

8. Το Συνέδριο διατύπωσε συστάσεις στο πλαίσιο της ετήσιας έκθεσης 2006 για τη βελτίωση της αποτελεσματικότητας του εποπτικού ρόλου της Επιτροπής ως προς τις διαρθρωτικές ενέργειες. Η Επιτροπή εγκρίνει το συνημμένο σχέδιο δράσης για την κάλυψη των εν λόγω συστάσεων, με σκοπό:

- τη βελτίωση της αποτελεσματικότητας της εποπτείας της Επιτροπής όσον αφορά τα συστήματα διαχείρισης και ελέγχου στα κράτη μέλη·

- την αύξηση του αντίκτυπου της δραστηριότητας λογιστικού ελέγχου·

- την εξασφάλιση ολοκληρωμένων, διαφανών, αξιόπιστων και συνεκτικών πληροφοριών για τις δημοσιονομικές διορθώσεις και τις ανακτήσεις·

- τη λήψη των απαιτούμενων αποφάσεων για την αναστολή των πληρωμών και τις δημοσιονομικές διορθώσεις εντός σαφούς χρονοδιαγράμματος.

9. Το σχέδιο δράσης προορίζεται να συμπληρώσει το ισχύον υψηλό επίπεδο ελεγκτικής δραστηριότητας στο πλαίσιο της κοινής στρατηγικής λογιστικού ελέγχου για τις διαρθρωτικές ενέργειες και τις συνεχιζόμενες σχετικές ενέργειες στο πλαίσιο του σχεδίου δράσης της Επιτροπής για το ολοκληρωμένο πλαίσιο εσωτερικού ελέγχου.

Το σχέδιο δράσης προβλέπει συγκεκριμένες ενέργειες προς υλοποίηση το 2008 σε 10 τομείς για την εφαρμογή των συστάσεων του Συνεδρίου και την αύξηση της αποτελεσματικότητας και του αντικτύπου της εποπτείας της Επιτροπής ως προς τα συστήματα διαχείρισης και ελέγχου στα κράτη μέλη. Για κάθε ενέργεια προβλέπεται καθορισμένο αποτέλεσμα και προθεσμία με σκοπό την παρακολούθηση της εφαρμογής. Η Επιτροπή θα παρακολουθήσει την πρόοδο του σχεδίου δράσης κατά τη διάρκεια του 2008 και θα είναι προετοιμασμένη να προβεί σε απολογισμό σχετικά με την πρόοδό του.

Η μείωση του επιπέδου των σφαλμάτων που εντοπίστηκαν από το Συνέδριο εξαρτάται από τη συνεργασία της Επιτροπής και των κρατών μελών με σκοπό τη συνεκτική αναβάθμιση της ικανότητας των συστημάτων εσωτερικού ελέγχου των κρατών μελών για την πρόληψη σφαλμάτων. Το σχέδιο δράσης συνεπάγεται ότι η Επιτροπή θα συμβάλλει στις εν λόγω προσπάθειες μέσω αυστηρότερης εποπτείας, αποτελεσματικότερων διορθωτικών μηχανισμών και βελτιωμένης ενημέρωσης. Η Επιτροπή θεωρεί ότι το σχέδιο δράσης θα πρέπει να αποτελέσει ένα ουσιαστικό βήμα στην προσπάθεια για την επίτευξη βελτιώσεων και τον περιορισμό των κινδύνων που δημιουργούν οι συνεχιζόμενες ανεπάρκειες σε ορισμένα κράτη μέλη.

ΠΑΡΑΡΤΗΜΑ

ΣΧΕΔΙΟ ΔΡΑΣΗΣ για την ενίσχυση του εποπτικού ρόλου της Επιτροπής για τις διαρθρωτικές ενέργειες

1. Στόχος του σχεδίου δράσης

1.1. Ο στόχος του σχεδίου δράσης είναι η ενίσχυση του εποπτικού ρόλου της Επιτροπής και η συνακόλουθη δραστηριοποίηση των κρατών μελών για τη μείωση του επιπέδου σφαλμάτων στις ετήσιες πληρωμές δαπανών που πιστοποιούνται στην Επιτροπή για συγχρηματοδότηση στο πλαίσιο των διαρθρωτικών ενεργειών ή, σε περίπτωση που δεν δύνανται να το πράξουν, η πρόληψη της ζημίας στον κοινοτικό προϋπολογισμό με δημοσιονομικές διορθώσεις.

1.2. Ενώ οι αρχικές προθεσμίες δεν λήγουν αργότερα από τα τέλη του 2008, ορισμένες ενέργειες πρόκειται να συνεχιστούν. Συνεπώς, θα είναι απαραίτητη η αναθεώρηση και η επικαιροποίηση του σχεδίου δράσης στο τέλος του 2008. Η εκτέλεση του σχεδίου δράσης θα παρακολουθείται ανά τρίμηνο.

1.3. Η Επιτροπή θα υποβάλει έκθεση στο Ευρωπαϊκό Κοινοβούλιο ανά τρίμηνο, αρχής γενομένης από τα τέλη Μαρτίου του 2008.

2. Εφαρμογή των συστάσεων του Συνεδρίου

2.1. Ο στόχος θα επιτευχθεί με την εφαρμογή των συστάσεων του Ευρωπαϊκού Ελεγκτικού Συνεδρίου όπως καθορίστηκαν στο πλαίσιο της ετήσιας έκθεσής του για το 2006 (ΕΕ), της γνώμης του αριθ. 6/2007, καθώς και στο πλαίσιο της διαδικασίας απαλλαγής. Οι συστάσεις του Συνεδρίου είναι οι ακόλουθες:

(α) εξασφάλιση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις (ΕΕ § 2.24 και 2.26),

(β) αναβάθμιση της ποιότητας των ετήσιων εκθέσεων δραστηριότητας των ΓΔ (ΕΕ § 2.37α),

(γ) εφαρμογή του σχεδίου δράσης της Επιτροπής για το ολοκληρωμένο πλαίσιο εσωτερικού ελέγχου (ΕΕ § 2.37β),

(δ) βελτίωση της αποτελεσματικότητας των εποπτικών ελέγχων της Επιτροπής με σκοπό τον περιορισμό του κινδύνου αποτυχίας των συστημάτων των κρατών μελών (ΕΕ § 2.37γ),

(ε) εξασφάλιση ορθών διαδικασιών κλεισίματος για την περίοδο προγραμματισμού 2000-2006 (ΕΕ § 3.18),

(στ) επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη (ΕΕ § 6.43),

(ζ) ενίσχυση των μηχανισμών ανάδρασης στο πλαίσιο του συστήματος ελέγχου των διαρθρωτικών ταμείων (ΕΕ § 6.44),

(η) ενθάρρυνση και διευκόλυνση της χρήσης των απλουστεύσεων για την περίοδο 2007-2013 (ΕΕ § 6.45),

(θ) εξασφάλιση της πλήρους εφαρμογής του νομικού πλαισίου για την περίοδο προγραμματισμού 2007-2013 (Ακρόαση απαλλαγής COCOBU 22.1.2008),

(ι) αύξηση του αντίκτυπου της ελεγκτικής δραστηριότητας της Επιτροπής με καλύτερη χρήση των αναστολών και των δημοσιονομικών διορθώσεων (Συνεδρίαση ΕΣ και Επιτροπής 1.2.2008),

(κ) αποτελεσματική παρακολούθηση των ετήσιων περιλήψεων ώστε να εξασφαλιστεί ότι είναι συνεκτικές, συγκρίσιμες και χρήσιμες (γνώμη αριθ. 6/2007 § III).

2.2. Η Επιτροπή παρακολουθεί επίσης κάθε ουσιαστικό σφάλμα που εντοπίζεται από το Συνέδριο προκειμένου να εξασφαλίζεται ότι έχουν τεθεί σε εφαρμογή οι απαιτούμενες δημοσιονομικές διορθώσεις.

3. Ενέργειες για τη διόρθωση των ανεπαρκειών του συστήματος στο πλαίσιο των στρατηγικών λογιστικού ελέγχου των ΓΔ

Το έργο λογιστικού ελέγχου της Επιτροπής αποτελεί βασικό στοιχείο κατά την άσκηση του εποπτικού της ρόλου. Η ΓΔ REGIO και η ΓΔ EMPL εκτελούν τις ελεγκτικές τους δραστηριότητες στο πλαίσιο τριετούς στρατηγικής λογιστικού ελέγχου που επικαιροποιείται ετησίως και καθορίζει στόχους και προτεραιότητες βάσει των κινδύνων που εντοπίστηκαν, και παρουσιάζουν το προγραμματιζόμενο ελεγκτικό έργο.

Για την περίοδο προγραμματισμού 2000-2006, η κάλυψη λογιστικού ελέγχου μέχρι το τέλος του 2007 για το ΕΤΠΑ ήταν 61% περίπου του συνολικού ποσού κοινοτικής χρηματοδότησης που αποφασίστηκε για τα προγράμματα και για το ΕΚΤ ήταν 83%.

Οι δύο ΓΔ προγραμμάτισαν ελεγκτικό έργο για το 2008 σε σχέση με την περίοδο προγραμματισμού 2000-2006, το οποίο εστιάζεται στα ακόλουθα:

- λογιστικοί έλεγχοι στους φορείς διαχείρισης υψηλού κινδύνου (40 ΕΤΠΑ· 15 EΚΤ),

- επανεξέταση των φορέων εκκαθάρισης ενόψει του κλεισίματος του προγράμματος (30 ΕΤΠΑ· 6 ΕΚΤ).

Διάφορες σοβαρές ανεπάρκειες συστημάτων που διαπιστώθηκαν βάσει λογιστικών ελέγχων προηγούμενων ετών παρακολουθούνται μέσω σχεδίων δράσης προς εφαρμογή από τα ενδιαφερόμενα κράτη μέλη. Για το ΕΤΠΑ εφαρμόζονται 10 σχέδια δράσης που καλύπτουν 80 προγράμματα και για το ΕΚΤ εφαρμόζονται 17 σχέδια δράσης που καλύπτουν 20 προγράμματα. Μέχρι το τέλος του 2008, είτε οι υπηρεσίες της Επιτροπής θα έχουν καταλήξει ότι τα εν λόγω κράτη μέλη έχουν υλοποιήσει με επιτυχία τις ενέργειες, είτε θα πρέπει να κινηθεί διαδικασία για δημοσιονομικές διορθώσεις.

Σε ό,τι αφορά τις συνεχιζόμενες διαδικασίες, η μια διαδικασία που εκκρεμεί για τις δημοσιονομικές διορθώσεις για την περίοδο προγραμματισμού 2000-2006 θα ολοκληρωθεί το πρώτο τρίμηνο του 2008. Έχουν δρομολογηθεί 19 επιπλέον διαδικασίες αναστολής ενδιάμεσων πληρωμών που θα έχουν ως αποτέλεσμα δημοσιονομικές διορθώσεις (6 EΤΠΑ, 8 ΕΚΤ, 5 ΤΣ). Οι εν λόγω διαδικασίες θα ολοκληρωθούν μέχρι το τέλος του 2008.

4. Προετοιμασία κλεισίματος του προγράμματος

Η παρακολούθηση των εκ των υστέρων λογιστικών ελέγχων για το κλείσιμο των προγραμμάτων της περιόδου προγραμματισμού 1994-1999[2] ολοκληρώνεται και οι αποφάσεις για τις δημοσιονομικές διορθώσεις θα εγκριθούν για ποσό που εκτιμάται ότι δεν θα είναι μικρότερο από 500 εκατ. ευρώ. Οι υπηρεσίες της Επιτροπής έχουν ήδη ξεκινήσει την προετοιμασία για το κλείσιμο των προγραμμάτων 2000-2006. Η Επιτροπή ενέκρινε κατευθυντήριες γραμμές για τα κράτη μέλη το 2006. Οι ΓΔ δρομολόγησαν έρευνα ελέγχου που αφορά τους φορείς εκκαθάρισης με αρμοδιότητα για την έκδοση δηλώσεων για τη νομιμότητα και την κανονικότητα των δαπανών το 2007. Έχουν ολοκληρωθεί οι λογιστικοί έλεγχοι για 19 φορείς εκκαθάρισης. Επιπλέον, οι ΓΔ προγραμματίζουν:

- την κατάρτιση εσωτερικών διαδικασιών για την εξασφάλιση της εμπεριστατωμένης εξέτασης των εγγράφων κλεισίματος που προβλήθηκαν από τα κράτη μέλη και ορθή επεξεργασία των παρατυπιών·

- την ολοκλήρωση της έρευνας ελέγχου για τους φορείς εκκαθάρισης μέσω των 36 επιπρόσθετων λογιστικών ελέγχων που αναφέρονται παραπάνω·

- την αύξηση της επίγνωσης των κρατών μελών ως προς την προετοιμασία του κλεισίματος.

5. Αποπεράτωση του σχεδίου δράσης της Επιτροπής για ένα ολοκληρωμένο πλαίσιο εσωτερικού ελέγχου

Οι δύο ΓΔ συμμετείχαν δραστήρια στην εφαρμογή του σχεδίου δράσης της Επιτροπής για ένα ολοκληρωμένο πλαίσιο εσωτερικού ελέγχου.

Το 2008 θα αποπερατωθούν οι ακόλουθες ενέργειες.

Ενέργεια 10 – εκτίμηση του κόστους των ελέγχων για το – πραγματοποιήθηκαν επιτόπιες επισκέψεις σε 10 κράτη μέλη με σκοπό την επαλήθευση της ευλογοφάνειας των στοιχείων που υποβλήθηκαν. Η ανάλυση συνεχίζεται και πρόκειται να ολοκληρωθεί μέχρι το Μάιο του 2008. Θα συνταχθεί ανακοίνωση για τον Οκτώβριο 2008, η οποία θα περιλαμβάνει τα αποτελέσματα της εν λόγω αξιολόγησης κόστους-οφέλους και την ανάλυση του υπολειπόμενου κινδύνου, που οι ΓΔ των οποίων οι τομείς πολιτικής φέρουν, σύμφωνα με την αξιολόγηση του Συνεδρίου «κόκκινη» ένδειξη πρέπει να συμπεριλάβουν στο πλαίσιο των ετήσιων εκθέσεων δραστηριότητάς τους για το 2007.

Ενέργεια 11N – αξιοπιστία των εθνικών συστημάτων παρακολούθησης και υποβολής εκθέσεων – σχετικό παράρτημα για τις δημοσιονομικές διορθώσεις και τις ανακτήσεις εντάχθηκε για πρώτη φορά στο πλαίσιο της ετήσιας έκθεσης 2006 για τα διαρθρωτικά ταμεία που εκδόθηκε τον Οκτώβριο 2007 και παρουσιάζει συνοπτικά τα στοιχεία που παρελήφθησαν από τα κράτη μέλη σχετικά με τις ανακτήσεις και τις ανακλήσεις. Θα πραγματοποιηθούν λογιστικοί έλεγχοι σε δείγμα κρατών μελών προκειμένου να εξακριβωθεί η πληρότητα και η ακρίβεια των στοιχείων.

Ενέργεια 15 - συμβάσεις εμπιστοσύνης – έχουν υπογραφεί συμβάσεις εμπιστοσύνης με τη Δανία, την Πορτογαλία, τη Σλοβενία και την Εσθονία το 2008, οι οποίες συμπληρώνουν αυτές που έχουν ήδη υπογραφεί με το ΗΒ, (Ουαλία) και την Αυστρία. Θα καταβληθούν επιπρόσθετες προσπάθειες από τις ΓΔ προκειμένου να συναφθούν επιπλέον συμβάσεις εφόσον τα κράτη μέλη πληρούν τους όρους. Για παράδειγμα, δύο επιπλέον συμβάσεις βρίσκονται στο στάδιο της προετοιμασίας για τη λήψη σχετικής απόφασης το φθινόπωρο. Οι συμβάσεις αφορούν την περίοδο προγραμματισμού 2000-2006. Η θεμελιώδης έννοια της σύμβασης εμπιστοσύνης εντάσσεται στο πλαίσιο της κοινοτικής νομοθεσίας για την περίοδο προγραμματισμού 2007-2013 των διαρθρωτικών ταμείων.

Επιπλέον, οι ακόλουθες ενέργειες θεωρούνται σε εξέλιξη και θα φέρουν επιπρόσθετα αποτελέσματα:

Ενέργεια 9 – συντονισμός και διάδοση των αποτελεσμάτων των λογιστικών και λοιπών ελέγχων – η βάση δεδομένων των κοινών φορέων με αρμοδιότητα για τα συστήματα διαχείρισης και ελέγχου των διαρθρωτικών ταμείων συμπληρώθηκε το 2007 με τους φορείς εκκαθάρισης. Η εν λόγω βάση δεδομένων θα χρησιμοποιηθεί για τη διάδοση των αποτελεσμάτων της έρευνας ελέγχου σχετικά με την επισκόπηση του έργου των φορέων εκκαθάρισης το 2008.

Ενέργεια 14b – καθοδήγηση στα κράτη μέλη – έξι σημειώματα καθοδήγησης συζητήθηκαν με τα κράτη μέλη κατά το 2007. Τα δύο σημειώματα καθοδήγησης για τις ελεγκτικές αρχές θα οριστικοποιηθούν το 2008 και δύο επιπλέον έγγραφα καθοδήγησης, όσον αφορά τους διαχειριστικούς ελέγχους και την πιστοποίηση, θα αναθεωρηθούν ώστε να λάβουν υπόψη τις διατάξεις των νέων κανονισμών.

Ενέργεια 16 – συντονισμός ελεγκτικών προτύπων – το εγχειρίδιο λογιστικού ελέγχου των διαρθρωτικών ταμείων επικαιροποιείται και πρόκειται να ολοκληρωθεί το 2008, και τα έγγραφα καθοδήγησης για τη δειγματοληψία και την μεθοδολογία αξιολόγησης των συστημάτων θα οριστικοποιηθούν.

6. Προληπτικές ενέργειες για την περίοδο προγραμματισμού 2007-2013 των διαρθρωτικών ταμείων

Για την περίοδο προγραμματισμού 2007-2013, οι υπηρεσίες της Επιτροπής προέβησαν σε ενέργειες το 2007 προκειμένου να εξασφαλιστεί η παροχή λεπτομερούς καθοδήγησης στα κράτη μέλη για τις βασικές διαδικασίες της αξιολόγησης και συμμόρφωσης, καθώς και για την έγκριση της στρατηγικής λογιστικού ελέγχου. Οι υπηρεσίες της Επιτροπής παρείχαν επιπρόσθετη καθοδήγηση και κατάρτιση στις ελεγκτικές αρχές σε ό,τι αφορά τους λογιστικούς ελέγχους των συστημάτων και των σχεδίων. Το 2008, οι υπηρεσίες της Επιτροπής θα εξασφαλίσουν τον αποτελεσματικό έλεγχο των εγγράφων αξιολόγησης της συμμόρφωσης και των εγγράφων της στρατηγικής λογιστικού ελέγχου που εφαρμόζουν τις κοινές διαδικασίες και τους καταλόγους σημείων ελέγχου που τέθηκαν σε εφαρμογή προκειμένου να εξασφαλιστεί ότι τα κράτη μέλη έχουν θεσπίσει συμβατά συστήματα διαχείρισης και ελέγχου. Οι υπηρεσίες της Επιτροπής θα οριστικοποιηθούν συμπληρωματικά έγγραφα καθοδήγησης σύμφωνα με το σημείο 5, συγκεκριμένα τα ακόλουθα:

- εγχειρίδιο λογιστικού ελέγχου για τα διαρθρωτικά ταμεία,

- καθοδήγηση για επαληθεύσεις πρώτου επιπέδου από τις αρχές διαχείρισης,

- καθοδήγηση για την πιστοποίηση.

Επίσης, πρόκειται να προβούν σε ενέργειες για την προώθηση της χρήσης των απλουστεύσεων που προβλέπονται από τους κοινοτικούς κανονισμούς, καθώς και για την παροχή σαφών οδηγιών για θέματα επιλεξιμότητας.

7. Συμπληρωματικές νέες ενέργειες

Οι υπηρεσίες της Επιτροπής, σε συνέχεια της δημοσίευσης της ετήσιας έκθεσης του Συνεδρίου για το 2006, έχουν δρομολογήσει σειρά συμπληρωματικών ενεργειών ως προς τις συστάσεις του Συνεδρίου, οι οποίες πρόκειται να ολοκληρωθούν το 2008. Συγκεκριμένα, αφορούν μέτρα για την εξασφάλιση ταχύτερων διαδικασιών έγκρισης αποφάσεων για την αναστολή των πληρωμών και τις δημοσιονομικές διορθώσεις σε περίπτωση διαπίστωσης σοβαρών ανεπαρκειών των συστημάτων, μέτρα για τη βελτίωση της ποιότητας των διαδικασιών υποβολής πληροφοριών για τις ανακτήσεις και τις δημοσιονομικές διορθώσεις κατόπιν πρωτοβουλίας τόσο των κρατών μελών όσο και της Επιτροπής, μέτρα για την περαιτέρω βελτίωση της διαδικασίας κοινοποίησης πληροφοριών στο πλαίσιο των ετήσιων εκθέσεων δραστηριότητας, καθώς και μέτρα για την μέγιστη αξιοποίηση των ετήσιων περιλήψεων που πρέπει να υποβάλλουν τα κράτη μέλη σύμφωνα με το άρθρο 53β) παράγραφος 3 του δημοσιονομικού κανονισμού.

8. Αντίκτυπος του σχεδίου δράσης

8.1. Η Επιτροπή κατήρτισε το παρόν σχέδιο δράσης με σκοπό τη συστηματική κάλυψη των 11 συστάσεων του Συνεδρίου. Ενσωματώνει στο πλαίσιο του σχεδίου δράσης τις σχετικές ενέργειες που προαναφέρθηκαν, συμπεριλαμβανομένων των συμπληρωματικών νέων ενεργειών, και καθορίζει αποτελέσματα και δείκτες παράλληλα με προθεσμίες, με σκοπό την παρακολούθηση της εφαρμογής του.

8.2. Η μείωση του ποσοστού σφάλματος σε επίπεδο ενδιάμεσων επιστροφών δαπανών θα αποτελέσει μια σταθερή αλλά χρονοβόρο διαδικασία. Μόνον εφόσον τα συστήματα των κρατών μελών παρουσιάσουν συνεκτική αποτελεσματικότητα στην πρόληψη σφαλμάτων στο πρώτο επίπεδο, πριν την πιστοποίηση των δαπανών στην Επιτροπή, θα μειωθούν τα σφάλματα που εντοπίζει το Συνέδριο. Για την περίοδο προγραμματισμού 2000-2006, τα σφάλματα που έχουν γίνει ήδη θα εξακολουθήσουν να επηρεάζουν τις πληρωμές που πρόκειται να πραγματοποιηθούν μέχρι το 2010. Η διόρθωση των εν λόγω σφαλμάτων θα εξαρτηθεί από την αποτελεσματικότητα των ελέγχων μετά τις πληρωμές που πρέπει να αναλαμβάνουν τα κράτη μέλη, καθώς και από το ελεγκτικό έργο της Επιτροπής. Οι ενέργειες στο πλαίσιο του σχεδίου δράσης θα πρέπει να αυξήσουν την αποτελεσματικότητα των εν λόγω εκ των υστέρων ελέγχων, ιδίως σε σχέση με τα συστήματα των κρατών μελών που έχουν ήδη επισημανθεί ως ανεπαρκή, καθώς και να παράσχουν καλύτερους δείκτες παρακολούθησης. Για την περίοδο προγραμματισμού 2007-2013 το σχέδιο δράσης πρέπει να εξασφαλίσει ότι τα συστήματα των κρατών μελών λειτουργούν αποτελεσματικά από την έναρξη της εφαρμογής του προγράμματος, ή σε αντίθετη περίπτωση ότι οι ανεπάρκειες εντοπίζονται έγκαιρα ώστε να εφαρμοστούν διορθωτικά μέτρα.

Σχέδιο δράσης

.

Ενέργεια | Καλυπτόμενη σύσταση ΕΕΣ | Στόχος | Επικεφαλής | Επιδόσεις/δείκτης | Προθεσμία |

1. Ενέργειες στο πλαίσιο της κοινής στρατηγικής λογιστικού ελέγχου των διαρθρωτικών ενεργειών για το 2000-2006 |

1.1. | Διεξαγωγή στοχοθετημένων λογιστικών ελέγχων σε φορείς διαχείρισης υψηλού κινδύνου (2000-06) | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Επικέντρωση των ελεγκτικών πόρων στους φορείς υψηλού κινδύνου για τη μείωση του δυνητικού υπολειπόμενου κινδύνου | ΓΔ REGIO ΓΔ EMPL | Εκτέλεση των προβλεπόμενων αποστολών ελέγχου: ΕΤΠΑ/ΤΣ 40: BE, BG, CZ, ES (2), F (3), FI, GR (3), IRL (2), IT (6), LT, LV, NL, PL (2), PT (2), RO, SK (2), UK (2), INTERREG (8) ΕΚΤ 15: AT, DE, ES (3), HU, IT, LV, PT (3), SI, SK, UK (2) Αποτελέσματα ελέγχου εντός 3 μηνών από την αποστολή ελέγχου. Ουσιαστικό αποτέλεσμα – ορθή βάση για διορθωτικές ενέργειες ή εύλογη βεβαιότητα ότι δεν απαιτούνται ενέργειες | 31.12.2008 |

1.2. | Ολοκλήρωση της παρακολούθησης της εφαρμογής από τα κράτη μέλη των 27 εφαρμοζόμενων σχεδίων δράσης για την διόρθωση σοβαρών ανεπαρκειών στα συστήματα διαχείρισης και ελέγχου των εν λόγω κρατών μελών | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Να υπάρξει εύλογη βεβαιότητα ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον κοινοτικό προϋπολογισμό | DG REGIO ΓΔ EMPL | 27 σχέδια δράσης (ΕΤΠΑ 10/ΕΚΤ 17) σε 16 κράτη μέλη ολοκληρώθηκαν με ουσιαστικό αποτέλεσμα ΕΤΠΑ: ES, FI, IT, NL, PL, PT, UK (2), INTERREG (2) ΕΚΤ: AT (2), BE, DE (3), ES (2), F (3), IT (2), LV, NL, SK, UK | 31.12.2008 |

1.3. | Περάτωση των 20 διαδικασιών αναστολής και δημοσιονομικής διόρθωσης που συνεχίζονται για το 2000-2006 και των 34 διαδικασιών δημοσιονομικής διόρθωσης για τους ελέγχους κλεισίματος για το 1994-1999 | Αύξηση του αντικτύπου που ελεγκτικής δραστηριότητας της Επιτροπής μέσω της αποτελεσματικότητας εφαρμογής των διαδικασιών αναστολής και δημοσιονομικής διόρθωσης | Να υπάρξει εύλογη βεβαιότητα ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον κοινοτικό προϋπολογισμό | ΓΔ REGIO ΓΔ EMPL | Ολοκλήρωση διαδικασιών αναστολής/δημοσιονομικής διόρθωσης με διορθώσεις στις οποίες συμφώνησε το κράτος μέλος ή απόφαση της Επιτροπής εντός 24μηνης προθεσμίας (βλ. 8.2 παρακάτω) 32 προγράμματα ΕΤΠΑ: ES (23), IT, PT (3), INTERREG (3), UK (2) 12 προγράμματα ΕΚΤ : DE, ES (2), F (2), IT (2), LU (2), LV, NL, UK 60 σχέδια ΤΣ: BG (3), ES (14), GR (37), PT (3), LT (3) | 31.12.2008 |

1.4. | Παρακολούθηση των μεμονωμένων περιπτώσεων ουσιαστικού σφάλματος για το DAS 2006 παράλληλα με τυχόν συστημικές επιπτώσεις | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Βεβαιότητα ότι έχουν γίνει οι απαιτούμενες διορθώσεις για την προάσπιση του κοινοτικού προϋπολογισμού | ΓΔ REGIO ΓΔ EMPL | Τελική θέση θα ληφθεί από τις ΓΔ σε 73 περιπτώσεις Όταν το κράτος μέλος δεν προέβη στην απαιτούμενη διόρθωση, κινήθηκε διαδικασία δημοσιονομικής διόρθωσης | 30.9.2008 |

2. Κύριες συνεχιζόμενες ενέργειες στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου |

2.1. | Ενέργεια 9 – Κατάρτιση αποτελεσματικών εργαλείων για τη διάδοση των αποτελεσμάτων των λογιστικών και λοιπών ελέγχων και την προώθηση της ενιαίας προσέγγισης για τους λογιστικούς ελέγχους | Ενίσχυση των μηχανισμών ανάδρασης στο πλαίσιο των συστημάτων ελέγχου των διαρθρωτικών ταμείων | Συντονισμός του έργου των λογιστικών και λοιπών ελέγχων με σκοπό τη μεγιστοποίηση της αποτελεσματικότητάς του | ΓΔ REGIO ΓΔ EMPL | Διάδοση των αποτελεσμάτων λογιστικού ελέγχου υπό εξέταση για την αναθεώρηση του έργου των φορέων εκκαθάρισης (βλ. 3.1 παρακάτω) | 31.12.2008 |

2.2. | Ενέργεια 10 – Διεξαγωγή αρχικής εκτίμησης και ανάλυσης του κόστους των ελέγχων για το ΕΤΠΑ | Εφαρμογή του σχεδίου δράσης της Επιτροπής για το ολοκληρωμένο πλαίσιο εσωτερικού ελέγχου σύμφωνα με τη γνώμη του Συνεδρίου αριθ. 2/2004 | Παροχή βάσης για την εξισορρόπηση κόστους-οφέλους των ελέγχων | ΓΔ REGIO | Απολογισμός της ανάλυσης των στοιχείων που περιλήφθησαν από τα κράτη μέλη | 31.5.2008 |

2.3. | Ενέργεια 11N – εξέταση της αξιοπιστίας των εθνικών συστημάτων παρακολούθησης και υποβολής εκθέσεων για τις ανακτήσεις και τις δημοσιονομικές διορθώσεις | Εξασφάλιση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Βελτίωση της υποβολής πληροφοριών για τις δημοσιονομικές διορθώσεις (βλ. ενέργεια 6 παρακάτω) | ΓΔ REGIO ΓΔ EMPL | Επαληθεύσεις σε 10 κράτη μέλη προς επιλογή μετά την ανάλυση των στοιχείων προς υποβολή έως τις 31.3.2008 (5 ΚΜ το πρώτο εξάμηνο) Αποδοτικό αποτέλεσμα –βελτιωμένη αξιολόγηση από το Ελεγκτικό Συνέδριο | 31.12.2008 |

2.4. | Ενέργεια 14β – παροχή κατευθυντήριων γραμμών για τους δικαιούχους και/ή τα ενδιάμεσα επίπεδα σε σχέση με τους ελέγχους και τις ευθύνες στην αλυσίδα ελέγχου | Ενθάρρυνση και διευκόλυνση της χρήσης απλουστεύσεων για την περίοδο 2007-13 | Πρόληψη λαθών και μείωση του κινδύνου για τον κοινοτικό προϋπολογισμό (βλ. ενέργειες 4 και 5.2 παρακάτω) | ΓΔ REGIO ΓΔ EMPL | Ενημερωμένα σημειώματα καθοδήγησης σχετικά με: διαχείριση επαληθεύσεις πιστοποίηση | 30.6.2008 |

2.5. | Ενέργεια 15 – προώθηση της πρωτοβουλίας των «Συμβάσεων εμπιστοσύνης» για τα διαρθρωτικά ταμεία (παροχή δυνατότητας στην Επιτροπή να θεωρήσει αξιόπιστο το εθνικό ελεγκτικό έργο για την περίοδο 2000-06 και δημιουργία βάσης για ανάλογη συνεργασία το 2007-13) | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου αποτυχίας των συστημάτων των κρατών μελών | ΓΔ REGIO | Στόχος – Υπογραφή συμβάσεων εμπιστοσύνης με 2 επιπλέον κράτη μέλη που επιδεικνύουν καταλληλότητα (6 υπογεγραμμένες στις 19 Φεβρουαρίου 2008 για το ΕΤΠΑ και το Ταμείο Συνοχής) | 30.9.2008 |

2.6. | Ενέργεια 16 – συντονισμός ελεγκτικών προτύπων, δήλωση ποσοστών σφάλματος, κλπ για τα διαρθρωτικά ταμεία | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Βελτίωση του ολοκληρωμένου πλαισίου εσωτερικού ελέγχου με τυποποίηση των ελεγκτικών μεθόδων | ΓΔ REGIO ΓΔ EMPL | Οδηγός δειγματοληψίας Μεθοδολογία αξιολόγησης συστημάτων Αποπεράτωση του αναθεωρημένου εγχειριδίου λογιστικών ελέγχων των διαρθρωτικών ταμείων | 30.4.2008 30.4.2008 31.12.2008 |

3. Προληπτικές Ενέργειαs για την περάτωση των προγραμμάτων και των σχεδίων 2000-2006 |

3.1. | Περάτωση της έρευνας ελέγχου για την αναθεώρηση του έργου των φορέων εκκαθάρισης (2000-06) | Εξασφάλιση ορθών διαδικασιών περάτωσης | Προληπτικός έλεγχος ώστε να εξασφαλιστεί ότι η διαδικασία περάτωσης να είναι αποτελεσματική ως προς τον εντοπισμό παράτυπων δαπανών | ΓΔ REGIO ΓΔ EMPL | Εκτέλεση των προγραμματισμένων αποστολών ελέγχου: ΕΤΠΑ/ΤΣ 30: BE, BG, CY, CZ (2), DE (5), ES (2), FI, GR (2), HU, IT (6), LT, NL, PL (2), RO, UK (3) [3] ΕΚΤ 6: EE, FI, HU, IRL, PT, SV Αποδοτικό αποτέλεσμα – ορθή βάση για διορθωτικές ενέργειες ή εύλογη βεβαιότητα ότι δεν απαιτούνται ενέργειες | 31.12.2008 |

3.2. | Ολοκλήρωση των εσωτερικών διαδικασιών για την εξασφάλιση της εμπεριστατωμένης εξέτασης των εγγράφων κλεισίματος | Εξασφάλιση ορθών διαδικασιών κλεισίματος | Εξασφάλιση σωστής προετοιμασίας για το κλείσιμο των προγραμμάτων στο πλαίσιο των υπηρεσιών της Επιτροπής | ΓΔ REGIO ΓΔ EMPL | Οριστικοποίηση νέων διαδικασιών | 30.6.2008 |

3.3. | Αύξηση της επίγνωσης στα κράτη μέλη για τις κατευθυντήριες γραμμές κλεισίματος που εκδόθηκαν από την Επιτροπή το 2006 | Εξασφάλιση ορθών διαδικασιών κλεισίματος | Εξασφάλιση σωστής προετοιμασίας για το κλείσιμο των προγραμμάτων στο πλαίσιο των κρατών μελών | ΓΔ REGIO | Σεμινάριο για τις αρχές διαχείρισης Σημείο ημερήσιας διάταξης για τις συνεδριάσεις με τις αρχές διαχείρισης | 30.6.2008 31.12.2008 |

4. Προληπτικές ενέργειες για την περίοδο προγραμματισμού 2007-13 |

4.1. | Αναθεώρηση των εκθέσεων και των γνωμοδοτήσεων για την αξιολόγηση της συμμόρφωσης | Εξασφάλιση της πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση της έγκαιρης θέσπισης αποτελεσματικών συστημάτων διαχείρισης και ελέγχου κατά την εν λόγω περίοδο | ΓΔ REGIO ΓΔ EMPL | Εξέταση βάσει εγγράφων για περίπου 250 συστήματα, με διερευνητικές αποστολές κατά περίπτωση Ουσιαστικό αποτέλεσμα – χαμηλό ποσοστό σφάλματος στις αιτήσεις ενδιάμεσης πληρωμής που δηλώθηκαν στη συνέχεια | 31.12.2008 |

4.2. | Αναθεώρηση των εθνικών στρατηγικών λογιστικού ελέγχου | Εξασφάλιση της πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση της συμμόρφωσης των εθνικών στρατηγικών λογιστικού ελέγχου με τους κανονισμούς | ΓΔ REGIO ΓΔ EMPL | Εξέταση βάσει εγγράφων για περίπου 200 στρατηγικές λογιστικού ελέγχου | 31.12.2008 |

.

4.3. | Ενέργειες απλούστευσης: | Ενθάρρυνση και διευκόλυνση της χρήσης απλουστεύσεων για την περίοδο 2007-13 | Πρόληψη σφαλμάτων και μείωση του κινδύνου για τον κοινοτικό προϋπολογισμό |

α) Σημείωμα για το τμηματικό κλείσιμο σύμφωνα με το άρθρο 88 του κανονισμού (ΕΚ) αριθ. 1083/2006 με παρακολούθηση στο πλαίσιο ετήσιων συνεδριάσεων με τις αρχές διαχείρισης | ΓΔ REGIO ΓΔ EMPL | Σημείωμα καθοδήγησης και συνεδριάσεις παρακολούθησης Ουσιαστικό αποτέλεσμα – η πλειονότητα των κρατών μελών προβαίνει σε μερικό κλείσιμο | 31.12.2008 |

β) Σημείωμα για τη χρήση κατ’ αποκοπήν ποσοστών για έμμεσες δαπάνες (αποκλειστικά ΕΚΤ) με παρακολούθηση στο πλαίσιο ετήσιων συνεδριάσεων με τις αρχές διαχείρισης | ΓΔ EMPL | Σημείωμα καθοδήγησης και συνεδριάσεις παρακολούθησης Ουσιαστικό αποτέλεσμα – η πλειονότητα των κρατών μελών (18/27) χρησιμοποιεί κατ’ αποκοπή ποσοστά – μειωμένα σφάλματα | 31.12.2008 (Τελική έκδοση σημειώματος, 9.2007) |

4.4. | Ανασκόπηση και παροχή διευκρινίσεων για θέματα επιλεξιμότητας για την περίοδο 2007-13: | Εξασφάλιση πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση ότι οι κανονισμοί είναι σαφείς για τις εθνικές αρχές που τους εφαρμόζουν και τους δικαιούχους |

α) Εκπόνηση των κοινοτικών κανόνων επιλεξιμότητας για την περίοδο 2007-13 ως ενιαίο φυλλάδιο | ΓΔ REGIO ΓΔ EMPL | Φυλλάδιο | 30.9.2008 |

β) Σημείωμα για την εφαρμογή του άρθρου 55 του κανονισμού (ΕΚ) αριθ. 1083/2006 – σχέδια που παράγουν έσοδα | ΓΔ REGIO ΓΔ EMPL | Σημείωμα καθοδήγησης Ουσιαστικό αποτέλεσμα – μειωμένα σφάλματα σχετικά με τα σχέδια παραγωγής εσόδων | 30.6.2008 |

γ) Σημείωμα για την εφαρμογή των κανόνων για τις κρατικές ενισχύσεις | ΓΔ REGIO ΓΔ EMPL | Σημείωμα καθοδήγησης Ουσιαστικό αποτέλεσμα – μειωμένα σφάλματα σχετικά με τους κανόνες κρατικών ενισχύσεων | 30.6.2008 |

4.5. | Αύξηση της επίγνωσης των κανόνων για της δημόσιες συμβάσεις | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Μείωση των σφαλμάτων από την εν λόγω πηγή κατά τη χρήση των διαρθρωτικών ταμείων και του ταμείου συνοχής | ΓΔ REGIO ΓΔ EMPL | Διοργάνωση δύο εργαστηρίων για τις αρχές των κρατών μελών με σκοπό την αύξηση της επίγνωσης της εφαρμογής των κανόνων για τις δημόσιες συμβάσεις στις διαρθρωτικές ενέργειες | 31.12.2008 |

5. Ενέργειες για την αναβάθμιση των αρχικών ελέγχων σε εθνικό επίπεδο |

5.1. | Διοργάνωση σεμιναρίου για τις αρχές διαχείρισης και τις αρχές πιστοποίησης και παρακολούθησης στο πλαίσιο ετήσιων συνεδριάσεων με τις αρχές διαχείρισης | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Αντιμετώπιση του κινδύνου των χαλαρών αρχικών ελέγχων | ΓΔ REGIO ΓΔ EMPL | Σεμινάρια για περίπου 300 εθνικούς συμμετέχοντες | 30.6.2008 |

5.2. | Επικαιροποίηση της καθοδήγησης για τις καλές πρακτικές που αφορούν τους αρχικούς ελέγχους και την πιστοποίηση για την περίοδο 2007-2013 | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Ενίσχυση των μηχανισμών ανατροφοδότησης στο σύστημα ελέγχου | Αντιμετώπιση του κινδύνου των χαλαρών αρχικών ελέγχων και της ασθενούς πιστοποίησης | ΓΔ REGIO ΓΔ EMPL | Οριστικοποίηση και διανομή των εγγράφων καθοδήγησης (βλέπε σημείο 2.4 παραπάνω) | 30.6.2008 |

5.3. | Παροχή εργαλείων αυτοαξιολόγησης για τις αρχές διαχείρισης όσον αφορά τη συμμόρφωση | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Αντιμετώπιση του κινδύνου των χαλαρών αρχικών ελέγχων | ΓΔ REGIO ΓΔ EMPL | Διανομή αίτησης αυτοαξιολόγησης | 30.6.2008 |

6. Ενέργειες για τη βελτίωση της κοινοποίησης πληροφοριών σχετικά με τις δημοσιονομικές διορθώσεις από τα κράτη μέλη |

6.1. | Παρακολούθηση των στοιχείων που κοινοποιήθηκαν για τη συμπλήρωση των κενών και τη διόρθωση των ανακριβειών | Βελτίωση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Βελτίωση της κοινοποίησης πληροφοριών για τις δημοσιονομικές διορθώσεις και τις ανακτήσεις | ΓΔ REGIO ΓΔ EMPL | Ανάλυση πληροφοριών που παραλαμβάνονται έως τις 31 Μαρτίου 2008 και διαβίβαση επιστολής παρακολούθησης Βελτιωμένη αξιολόγηση από το Συνέδριο | 30.6.2008 |

6.2. | Διενέργεια επιτόπιων επαληθεύσεων δείγματος στοιχείων από τα κράτη μέλη | Βελτίωση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Επαλήθευση της ακρίβειας των στοιχείων που κοινοποιήθηκαν | ΓΔ REGIO ΓΔ EMPL | Επαληθεύσεις σε 10 κράτη μέλη προς επιλογή μετά την ανάλυση των στοιχείων προς υποβολή έως τις 31.3.2008 (5 ΚΜ στο πρώτο εξάμηνο) (βλ. σημείο 2.3. παραπάνω) Βελτιωμένη αξιολόγηση από το Συνέδριο | 31.12.2008 |

7. Ενέργειες για τη βελτίωση της κοινοποίησης πληροφοριών από την Επιτροπή για τον αντίκτυπο της ελεγκτικής δραστηριότητας |

7.1. | Βελτίωση των συστημάτων καταγραφής και κοινοποίησης πληροφοριών σχετικά με την παρακολούθηση των συστάσεων του λογιστικού ελέγχου | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών Ενίσχυση των μηχανισμών ανάδρασης στο πλαίσιο του συστήματος ελέγχου | Αναβάθμιση των διαδικασιών παρακολούθησης και διευκόλυνση της διάδοσης των αποτελεσμάτων του λογιστικού ελέγχου | ΓΔ REGIO ΓΔ EMPL | Τροποποίηση των εφαρμογών και των διαδικασιών ΤΠ: SYSAUDIT στη ΓΔ REGIO· πλήρης εφαρμογή του A-REP στη ΓΔ EMPL Βελτιωμένη αξιολόγηση από το Συνέδριο | 31.9.2008 31.3.2008 |

7.2. | Αναβάθμιση των συστημάτων καταγραφής και κοινοποίησης πληροφοριών για τις διορθώσεις που προκύπτουν από την ελεγκτική δραστηριότητα της Επιτροπής | Αναβάθμιση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Αναβάθμιση των πληροφοριών για τις ανακτήσεις και τις δημοσιονομικές διορθώσεις ως μερικού δείκτη του αντίκτυπου της ελεγκτικής δραστηριότητας της Επιτροπής | ΓΔ REGIO ΓΔ EMPL | Τροποποίηση των εφαρμογών και των διαδικασιών ΤΠ Τριμηνιαία κοινοποίηση πληροφοριών στη ΓΔ BUGD Βελτιωμένη αξιολόγηση από το Συνέδριο | 30.9.2008 |

.

8. Ενέργειες για την αύξηση του αντικτύπου της ελεγκτικής δραστηριότητας της Επιτροπής |

8.1. | Κατάρτιση και εφαρμογή της πολιτικής για την αναστολή των πληρωμών με απόφαση της Επιτροπής όσο το δυνατόν συντομότερα μετά τη διαπίστωση σοβαρής ανεπάρκειας στα εθνικά συστήματα | Αύξηση του αντίκτυπου της ελεγκτικής δραστηριότητας της Επιτροπής μέσω της αποτελεσματικότερης χρήσης των διαδικασιών αναστολής και δημοσιονομικής διόρθωσης | Εύλογη βεβαιότητα ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον κοινοτικό προϋπολογισμό | ΓΔ REGIO ΓΔ EMPL | Εντολές από τους Γενικούς Διευθυντές, αναθεωρημένες διαδικασίες και έκθεση παρακολούθησης Ουσιαστικό αποτέλεσμα: στόχος για απόφαση αναστολής εντός 6 μηνών από την τελική θέση για τα συμπεράσματα του ελέγχου | 30.4.2008 |

8.2. | Τροποποίηση εσωτερικών διαδικασιών για την αναστολή και δημοσιονομικές διορθώσεις για την επιτάχυνση της διεκπεραίωσης της αίτησης | Αύξηση του αντίκτυπου της ελεγκτικής δραστηριότητας της Επιτροπής μέσω της αποτελεσματικότερης χρήσης των διαδικασιών αναστολής και δημοσιονομικής διόρθωσης | Εύλογη βεβαιότητα ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον κοινοτικό προϋπολογισμό | ΓΔ REGIO ΓΔ EMPL | Αναθεωρημένες διαδικασίες και έκθεση παρακολούθησης Ουσιαστικό αποτέλεσμα – επίτευξη του στόχου εντός 24 μηνών από τον έλεγχο για την απόφαση δημοσιονομικής διόρθωσης εφόσον απαιτείται | 30.4.2008 |

9. Ενέργειες για τη βελτίωση των διασφαλίσεων που παρέχονται με τις ΕΕΔ |

9.1. | Διεξαγωγή των ακόλουθων ενεργειών σε σχέση με την εκπόνηση των ετήσιων εκθέσεων δραστηριοτήτων: | Βελτίωση της ποιότητας τω ΕΕΔ των ΓΔ | Αναβάθμιση της διαφάνειας και της συνέχειας της διαδικασίας κοινοποίησης πληροφοριών σχετικά με την αξιολόγηση τω συστημάτων των κρατών μελών με σκοπό την καλύτερη παρακολούθηση της προόδου | ΓΔ REGIO ΓΔ EMPL | ΕΕΔ 2007 Βελτιωμένη αξιολόγηση από το Συνέδριο | 31.3.2008 |

α) Παροχή πληροφοριών για την παρακολούθηση όλων των συστημάτων στα οποία διαπιστώθηκαν υλικές συστημικές ανεπάρκειες το 2006 |

β) Έκθεση για την εκτέλεση των σχεδίων δράσης που εφαρμόστηκαν από τα κράτη μέλη για τη διόρθωση των ανεπαρκειών |

γ) Έκθεση για τις αποφάσεις για την αναστολή των ενδιάμεσων πληρωμών, άλλες προληπτικές ενέργειες από το δευτερεύοντα διατάκτη σε σχέση με της ενδιάμεσες πληρωμές, δημοσιονομικές διορθώσεις που πραγματοποιήθηκαν από τα κράτη μέλη κατόπιν αιτήματος της Επιτροπής και αποφάσεις δημοσιονομικής διόρθωσης που εγκρίθηκαν από την Επιτροπή |

δ) Παροχή εμπεριστατωμένης αιτιολόγησης για την έλλειψη επιφυλάξεων στις περιπτώσεις εντοπισμού υλικών συστημικών ανεπαρκειών |

ε) Έκθεση για την παρακολούθηση των προηγούμενων συστάσεων του Συνέδριου |

10. | Ενέργειες για τη μεγιστοποίηση της αξίας των ετήσιων περιλήψεων σύμφωνα με το άρθρο 53β του Δημοσιονομικού Κανονισμού |

Ανάλυση των περιλήψεων που έχουν παραληφθεί, συμπεριλαμβανομένων των αποτελεσμάτων στο πλαίσιο των ΕΕΔ, και ενέργειες ως προς τα κράτη μέλη που εν συμμορφώνονται με τις υποχρεώσεις | Πραγματοποίηση της κατάλληλης παρακολούθησης των αιτήσεων περιλήψεων ώστε να εξασφαλιστεί ότι είναι συνεκτικές, συγκρίσιμες και χρήσιμες | Αναβάθμιση του επιπέδου διασφαλίσεων που παρέχονται από τα κράτη μέλη | ΓΔ REGIO ΓΔ EMPL | Συμπερίληψη αποτελεσμάτων στις ΕΕΔ Αποτελεσματικά μέτρα κατά των κρατών μελών που δεν συμμορφώνονται | 31.3.2008 31.12.2008 |

[1] Κανονισμός (EΚ, Ευρατόμ) αριθ. 1605/2002 του Συμβουλίου, της 25 Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002, σ. 1).

[2] Η προθεσμία υποβολής των αιτήσεων τελικής πληρωμής ήταν η 31η Μαρτίου 2003.

[3] 8 αποστολές συνδυάζονται με τις αποστολές στο πλαίσιο της ενέργειας 1.1.